Vermoorde man se liggaam in straat gekry, naasbestaandes gesoekArgieffoto Die polisie het ŉ beroep op die publiek gedoen om te help om die naasbestaandes op te spoor van ŉ middeljarige man wie se liggaam vandeesweek in Empangeni, KwaZulu-Natal, gevind is. Kol. Thembeka Mbhele, provinsiale polisiewoordvoerder, het Saterdag aan Maroela Media gesê die man, in sy vroeë 40’s, se liggaam is Maandag omstreeks 01:00 in Daviessingel in dié dorp aangetref. “Die man is lig van gelaat. Hy is met twee steekwonde aan sy bors aangetref en het ook ŉ steekwond aan sy regterpalm gehad,” het Mbhele gesê. Die man het swart hare en ŉ snor. Hy het ŉ grys denim, T-hemp en ŉ armband met wit krale aangehad. Die Empangeni-polisie ondersoek ŉ saak van moord. Enigiemand wat die polisie kan bystaan om die man se naasbestaandes op te spoor of wat meer inligting oor die saak het, word versoek om kapt. Mbongeni Mdlalose by 082 557 0834 of 035 901 5810 te bel.